
Определение №45/23.03.2016 по нак. д. №188/2016 на ВКС, НК, I н.о.
 


	
	Касационни частни дела по спорове за подсъдност * спор за подсъдност по н. а.х. д.	
	 	
		
	 	
	№ 45	
	 	
	гр. София, 23 март 2016 година	
	 	
	ВЪРХОВЕН КАСАЦИОНЕН СЪД на Република България, първо наказателно отделение, в закрито съдебно заседание на петнадесети март две хиляди и шестнадесета година, в състав:	
	 	
	 ПРЕДСЕДАТЕЛ: ПЛАМЕН ТОМОВ	
	 	
	 ЧЛЕНОВЕ: БЛАГА ИВАНОВА	
	 	
	 РУМЕН ПЕТРОВ	
		
	при становището на прокурора от ВКП Петя Маринова,	
	 	
	като изслуша докладваното от председателя (съдията) Пламен Томов ч. наказателно дело № 188/2016 г.	
	 	
	Производството пред ВКС е образувано на основание чл. 44, ал. 1 от НПК, по повод постановено разпореждане от 17.02.2016 г. по н. а.х. д. № 20150/2015 г. на Районен съд-гр. София, с което е повдигнат спор за определяне на подсъдност между РС-гр. Пазарджик и РС-гр. София. 	
	 	
	 Производството по делото, причина за разглеждания негативен спор за определяне на местна подсъдност, е образувано по жалба от 	
	 	
	 [фирма],[ЕИК], със седалище и адрес на управление: [населено място], [улица], ет. 5, офис 18, представлявано от управителя Т. Н. Т. срещу наказателно постановление № 13-000011 от 05.10.2015 г., издадено от директора на Дирекция „Инспекция по труда“ - Пазарджик.	
	 	
	 В писмено становище, прокурор от Върховната касационна прокуратура на Република България изразява мнение, че делото е подсъдно на РС-гр. Пазарджик. 	
	 	
	Върховният касационен съд, в рамките на предоставените му от процесуалния наказателен закон правомощия, за да се произнесе взе предвид следното:	
	 	
	 С разпореждане от 17.11.2015 г. по а. н.д. № 2420/2015 г. на РС-гр. Пазарджик, производството по делото, на основание чл. 84 от ЗАНН във вр. с чл. 42, ал. 2 от НПК, е прекратено и на основание чл. 59, ал. 1 от ЗАНН изпратено на РС-гр. София по компетентност. 	
	 	
	 С разпореждане от 17.02.2016 г. по н. а.х. д. № 20150/2015 г. РС-гр. София е приел, че делото не му е подсъдно според правилата на местната подсъдност, прекратил е съдебното производство и е повдигнал спор за подсъдност по реда на чл. 44, ал. 1 от НПК между РС-гр. Пазарджик и РС-гр. София като е изпратил делото на ВКС.	
	 	
	Съгласно чл. 59, ал. 1 ЗАНН, аналогичен на чл. 36, ал. 1 от НПК, критерий за определяне на местната подсъдност при съдебно обжалване на наказателно постановление е мястото, където е извършено или довършено нарушението. Субсидиарно приложимият закон по силата на чл. 84 от ЗАНН е НПК, и в частност разпоредбата на чл. 42, ал. 1 от НПК, която гласи, че съдът се произнася по въпроса за подсъдността, като изхожда от обстоятелствената част на обвинението, най-често при административно-наказателните дела – от наказателното постановление и акта за установяване на нарушението. В случаите, в които се констатира пропуск да бъде отразено местоизвършването на нарушението, преценката относно местната компетентност следва да бъде извършена по необходимост въз основа на приложените към делото материали. 	
	 	
	В конкретния случай, деянието на жалбоподателя е осъществено чрез бездействие, изразяващо се в неизпълнение на задължението по чл. 128, т. 2 от КТ за изплащане на възнаграждение за положен труд. От съдържанието на АУАН и НП не става ясно къде е извършено нарушението, а само къде е установено - в гр. Пазарджик. От приложените по делото копие на трудов договор и заверен препис от протокол № ПР 037450/11.09.2015 г. за извършена проверка става ясно, че мястото на полагане на труд и обектът на контрол се намират в гр. Пазарджик. Също така, във ведомостта за заплати е посочен отдел на дружеството в гр. Пазарджик. По делото не се откриват данни за съществуващи изрични уговорки между работодател и работник, които да дерогират общите правила по чл. 270, ал. 1 и ал. 3 от КТ, за изплащане на трудовото възнаграждение по начин, различен от получаване лично от работника срещу подпис във ведомостта за заплати и на различно място от това, на което се престира работната сила. 	
	 	
	Предвид изложената фактическа обстановка, касаеща мястото на извършване на административното нарушение и изричната разпоредба на чл. 59, ал. 1 от ЗАНН, разписваща местната подсъдност, произнасянето по административно-наказателния спор е в правомощията на РС-гр. Пазарджик, в чийто район е извършено нарушението.	
	 	
	 Воден от горното и на основание чл. 44, ал. 1 от НПК, Върховният касационен съд на Република България, наказателна колегия, първо наказателно отделение,	
	 	
	ОПРЕДЕЛИ: 	
	 	
	 ИЗПРАЩА н. а.х. д. № 20150/2015 г. на Районен съд-гр. София, за разглеждане по компетентност на Районен съд-гр. Пазарджик.	
	 	
	Определението не подлежи на обжалване. 	
	 	
	 Препис от настоящото определение да се изпрати на Районен съд-гр. София за сведение.	
	 	
	 ПРЕДСЕДАТЕЛ:	
	 	
	 ЧЛЕНОВЕ: 	

